WASE 4
Bukete o Meri, ia e Sega ni Vakawati
-
KILA O JOSEFA NI SA BUKETE O MERI
-
VAKAWATI O MERI KEI JOSEFA
Sa vula va na bukete i Meri. O se rairai nanuma tiko ni gauna se qai bukete kina, a lai sikovi Ilisapeci ena veidelana e Jutia. Ia qo sa lesu o Meri ina nona koro o Nasareci, sega ni dede era sa na kila na lewe ni nona koro ni sa bukete. Sa na leqataka mada ga na ituvaki qori!
E ikuri ni lomaleqa nodrau sa veimusumusuki tu o Meri kei na matai o Josefa me rau vakawati. E kila tale ga o Meri ni tukuni ena lawa ni Kalou vei ira na Isireli ni na vakaviriki mate na yalewa sa musuki tu vua e dua na tagane, qai veiyacovi kei na dua tale. (Vakarua 22:23, 24) A sega ni vakayacora o Meri na ivalavala tawakilikili, ia ena rairai veinanuyaka se na vakamacalataka vakacava vei Josefa na nona bukete kei na cava ena yaco.
Ni lako tu o Meri me vula tolu, macala ga ni na via raici koya sara ga o Josefa. Gauna rau sota kina, ena rairai tukuna vua o Meri na kena ituvaki qai saga ena nona vinaka taucoko me vakamacalataka ni a bukete ena vuku ni yalo tabu ni Kalou. Ia sa na dredre mada ga me ciqoma qai vakabauta o Josefa na itukutuku qori.
E kila o Josefa ni yalewa vinaka o Meri qai vinaka na kena irogorogo. Dua tale ga na ka na levu ni nona lomani koya. Ia se mani cava e tukuna, ena rairai vakasamataka ga o Josefa ni vakabuketetaki koya e dua tale na tagane. E sega ni vinakata o Josefa me vakaviriki mate se me vakamaduataki e matanalevu. Sa mani nanuma me sereki koya vuni. E rua erau veimusumusuki ena gauna ya e vaka ga rau sa vakamau, qai vinakati na veisere me muduki kina na veimusumusuki.
Ni yadra o Josefa, ena vakavinavinaka sara ga ni sa qai matata vua na ka e yaco vei Meri! E sega ni weletaka na ivakasala ni agilosi, e kauti Meri sara ina nona vale. Ni vakayacori qori e matanalevu, sa vaka ga na vakamau qai vakaraitaki kina ni rau sa vakawati o Josefa kei Meri. Ia a sega ni veiyacovi kei Meri o Josefa ena gauna a buketetaki Jisu voli kina.
Oti e vica na vula, erau vakavakarau o Josefa kei Meri sa bukete levu tu ena gauna ya me rau biuta nodrau koro o Nasareci. Me rau lako i vei ni sa voleka tu ni sucu o Meri?
ssw_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn